Title: ประกาศสำนักงานคณะกรรมการอาหารและยา เรื่อง สถานพยาบาลหรือห้องปฏิบัติการตามประกาศกระทรวงสาธารณสุข (ฉบับที่ 35) พ.ศ. 2550 เรื่อง ชุดตรวจที่เกี่ยวข้องกับการติดเชื้อเอชไอวี

ประกาศสำนักงานคณะกรรมการอาหารและยา

ประกาศสำนักงานคณะกรรมการอาหารและยา
เรื่อง
สถานพยาบาลหรือห้องปฏิบัติการตามประกาศกระทรวงสาธารณสุข
(ฉบับที่
๓๕) พ.ศ. ๒๕๕๐ เรื่อง ชุดตรวจที่เกี่ยวข้องกับการติดเชื้อเอชไอวี

โดยที่เป็นการสมควรกำหนดให้ชุดตรวจที่เกี่ยวข้องกับการติดเชื้อเอชไอวี
ประเภทเพื่อการวินิจฉัยภายนอกร่างกายเป็นเครื่องมือแพทย์ที่ห้ามขาย
เว้นแต่ขายให้กับสถานพยาบาลหรือห้องปฏิบัติการที่สำนักงานคณะกรรมการอาหารและยาเห็นชอบ

อาศัยอำนาจตามข้อ ๘ แห่งประกาศกระทรวงสาธารณสุข
(ฉบับที่ ๓๕) พ.ศ. ๒๕๕๐ เรื่อง ชุดตรวจที่เกี่ยวข้องกับการติดเชื้อเอชไอวี ซึ่งอาศัยอำนาจตามความในมาตรา
๓ (๔) มาตรา ๓๓ และมาตรา ๓๕ (๑) (๒) (๓) (๔) (๕) (๖) (๗) และ (๘)
แห่งพระราชบัญญัติเครื่องมือแพทย์ พ.ศ. ๒๕๓๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
กำหนดสถานพยาบาลหรือห้องปฏิบัติการไว้ดังนี้

ข้อ ๑  ให้สถานที่ซึ่งจัดไว้เพื่อการประกอบวิชาชีพเวชกรรม
การประกอบวิชาชีพทันตกรรมและการประกอบวิชาชีพเทคนิคการแพทย์ตามกฎหมายว่าด้วยการประกอบวิชาชีพนั้น
หน่วยงานของรัฐที่มีหน้าที่ป้องกัน ชันสูตร บำบัดโรค หรือฟื้นฟูสมรรถภาพ
และสภากาชาดไทยเป็นสถานพยาบาลหรือห้องปฏิบัติการที่สำนักงานคณะกรรมการอาหารและยาเห็นชอบ

ข้อ ๒ 
ให้ผู้รับอนุญาตผลิต นำเข้า หรือขายชุดตรวจที่เกี่ยวข้องกับการติดเชื้อเอชไอวี
ประเภทเพื่อการวินิจฉัยภายนอกร่างกาย
ขายชุดตรวจได้เฉพาะกับสถานพยาบาลหรือห้องปฏิบัติการตามข้อ ๑

ข้อ ๓  การขายชุดตรวจที่เกี่ยวข้องกับการติดเชื้อเอชไอวี
ประเภทเพื่อการวินิจฉัยภายนอกร่างกายนอกจากที่กำหนดไว้ตามข้อ ๒
ให้ขอความเห็นชอบจากสำนักงานคณะกรรมการอาหารและยาเป็นกรณีไป

ทั้งนี้ตั้งแต่วันที่ประกาศกระทรวงสาธารณสุข
(ฉบับที่ ๓๕) พ.ศ. ๒๕๕๐ เรื่อง ชุดตรวจที่เกี่ยวข้องกับการติดเชื้อเอชไอวี
มีผลใช้บังคับ คือ วันที่ ๑๙ ธันวาคม ๒๕๕๐ เป็นต้นไป[๑]

ประกาศ
ณ วันที่ ๑๔ ธันวาคม พ.ศ. ๒๕๕๐
นิพนธ์
 โพธิ์พัฒนชัย
รองเลขาธิการ
ปฏิบัติราชการแทน
เลขาธิการคณะกรรมการอาหารและยา

วัชศักดิ์/ผู้จัดทำ
๖
กุมภาพันธ์ ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๑๙ ง/หน้า ๓๑/๒๘ มกราคม ๒๕๕๑